มันนี่ทูเดย์
กรุงเทพประกันภัยหืดจับ 3 เดือนกำไร 623 ล้าน
26 พ.ค. 2558

กรุงเทพประกันภัยหืดจับ 3 เดือนกำไร 623 ล้าน 
บริษัท กรุงเทพประกันภัย แจ้งตลาดหลักทรัพย์แห่งประเทศไทย เปิดเผยว่า ไตรมาสแรกบริษัทมีกำไรสุทธิ 623.74 ล้านบาท ใกล้เคียงกับงวดเดียวกันของปีก่อนที่มีกำไรสุทธิ 627.19 ล้านบาท สำหรับเบี้ยประกันภัยรับทำได้ 4,218 ล้านบาท เพิ่มขึ้น 8.23% จากงวดเดียวกันของปีก่อน 
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย กล่าวว่า การทำกำไรจากการรับประกันภัยของธุรกิจประกันวินาศภัยในปี 2558 ทำได้ลำบาก เพราะแนวโน้มธุรกิจประกันวินาศภัยในปีนี้ทั้งตลาดขยายตัวลำบากและมีการแข่งขันสูง อีกทั้งเศรษฐกิจไม่ได้ดีกว่าปีที่ผ่านมา อย่างไรก็ตาม นโยบายของบริษัทจะรับประกันภัยเฉพาะที่มีเบี้ยคุ้มกับความรับผิดชอบและความเสี่ยง และต้องมีกำไร ถ้าเบี้ยต่ำเกินไปจะไม่รับ ไม่ได้สนใจเรื่องเบี้ยประกันภัยเพิ่มขึ้น โดยกำไรจากการรับประกันภัยในปี 2558 คงไม่ดีไปกว่าปีที่แล้ว เพราะอัตราเบี้ยประกันภัยมีแนวโน้มลดลงอีก แต่ที่ยังเป็นความหวังคือการประกันอัคคีภัย หากลูกค้ากลุ่มโรงงานเกิดเหตุไฟไหม้น้อย อาจจะมีกำไรจากส่วนนี้ได้
ขณะที่รายได้จากการลงทุนในปีนี้คาดว่ากำไรจะไม่เพิ่มขึ้น เนื่องจากในปีนี้อัตราดอกเบี้ยเงินฝากมีแนวโน้มทรงตัวหรือลดลง ประกอบกับอัตราการจ่ายเงินปันผลของบริษัทจดทะเบียนคงไม่เปลี่ยนแปลงในทิศทางที่สูงขึ้น